b'\n_START_ARTICLE_\nPrekanjeni Jure\n_START_PARAGRAPH_\nPrekanjeni Jure je pravljica slovenskega avtorja Toneta Ljubi\xc4\x8da. Objavljena je bila v njegovi zbirki pravljic Ljudske pripovedke iz Dobrepolj.\n_START_SECTION_\nO zbirki\n_START_PARAGRAPH_\nTone Ljubi\xc4\x8d je zbiral ljudske pravljice in pripovedke na obmo\xc4\x8dju ob\xc4\x8dine Dobrepolje. Vso zbrano gradivo je zbral in zapisal v knjigo po naslovu Ljudske pripovedke iz Dobrepolj. V knjigi je opisanih 22 zgodb z razli\xc4\x8dno vsebino. Nekatere govorijo o te\xc5\xbekem, revnem \xc5\xbeivljenju iz katerega so se ljudje \xc5\xbeeleli re\xc5\xa1iti z razli\xc4\x8dnimi zvija\xc4\x8dami, druge govorijo o svetopisemskih vsebinah in njihovem verovanju, spet tretje pa govorijo o prigodah, katere so si ljudje te\xc5\xbeje predstavljali, zato so si jih razlagali s \xc4\x8dude\xc5\xbei in \xc4\x8dude\xc5\xbenimi predmeti. Za dodatek je avtor na koncu zbirke objavil tudi zapis pravljice v dobrepoljskem nare\xc4\x8dju, in sicer pravljico po naslovu Grad na Garic.\n_START_SECTION_\nKratek povzetek pravljice Prekanjeni Jure\n_START_PARAGRAPH_\nJure je bil reven bajtar, ki je imel le staro, napol podrto hi\xc5\xa1o, \xc5\xbeeno in staro mater. Pre\xc5\xbeivljal se je s prodajanjem metel po svetu, ki pa ni prina\xc5\xa1alo velikega dobi\xc4\x8dka. Nekega dne, ko je v kr\xc4\x8dmi jedel svoj zadnji krajec kruha, je sli\xc5\xa1al druge sejmarje govoriti o skopem gospodu, ki pa je bil hkrati tudi neumen. Juretu je v glavo \xc5\xa1inila dobra zamisel, zato se je odpravil k tistemu gospodu. Ponudil mu je svoje metle, vendar jih gospod ni \xc5\xbeelel kupiti. Jure je bil zvit in ga je pretental z zvija\xc4\x8do, ponudil mu je vse metle, ki naj bi bile \xc4\x8dude\xc5\xbene, narejene samo za njega. Z dobi\xc4\x8dkom se je vrnil domov in sre\xc4\x8dno \xc5\xbeivel, dokler ga ni opeharjeni gospod na\xc5\xa1el. S ponovno zvija\xc4\x8do mu je Jure prodal\xc2\xa0\xc2\xbb\xc4\x8darobno\xc2\xab\xc2\xa0kresilo, ki naj bi staro \xc5\xbeeno spremenil v mlado. Gospod se je vrnil domov in upo\xc5\xa1teval Jur\xc4\x8dkov nasvet. Za\xc5\xbegal je svojo \xc5\xbeeno in zato devet let pre\xc5\xbeivel v je\xc4\x8di. Ko je odslu\xc5\xbeil svojo kazen, se je besen vrnil na Jur\xc4\x8dkovo doma\xc4\x8dijo. Jure ga je opazil \xc5\xbee prej, zato mu je pripravil ponovno presene\xc4\x8danje. Zaigral je svojo smrt. Gospod ga je iz ma\xc5\xa1\xc4\x8devanja udaril,\xc2\xa0\xc2\xbbmrtvi\xc2\xab\xc2\xa0Jure pa mu je klofuto vrnil. Gospod je bil tako prestra\xc5\xa1en, da je zbe\xc5\xbeal in ni nikoli ve\xc4\x8d nadlegoval Jureta.'